A BIZOTTSÁG 1497/2007/EK RENDELETE
(2007. december 18.)
az Európai Parlament és a Tanács 842/2006/EK rendelete alapján az egyes fluortartalmú üvegházhatású gázokat tartalmazó helyhez kötött tűzvédelmi rendszerek általános szivárgásellenőrzési követelményeinek megállapításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes fluortartalmú üvegházhatású gázokról szóló, 2006. május 17-i 842/2006/EK európai parlamenti és tanácsi rendeletre (1) és különösen annak 3. cikke (7) bekezdésére,
mivel:
(1)
A meghatározott helyen fennálló különösen nagy tűzveszély ellensúlyozására szolgáló, több összekapcsolt tartályból álló tűzvédelmi rendszerek esetén a fluortartalmú üvegházhatású gázok mértékét a tartályok teljes tartalma alapján kell kiszámolni, ezáltal biztosítható, hogy az ellenőrzések gyakorisága megfelel a fluortartalmú üvegházhatású gázok tényleges arányának.
(2)
A 842/2006/EK rendelet értelmében a tűzvédelmi rendszerek nyilvántartásaiban bizonyos információkat fel kell tüntetni. A 842/2006/EK rendelet hatékony alkalmazása érdekében célszerű további információkat rögzíteni a rendszernyilvántartásban.
(3)
A fluortartalmú üvegházhatású gázokkal kapcsolatos információknak meg kell jelenniük a rendszernyilvántartásban. Amennyiben a fluortartalmú üvegházhatású gázok mennyisége ismeretlen, az érintett tűzvédelmi rendszer üzemeltetőjének biztosítania kell, hogy ezt a mennyiséget megfelelő képesítéssel rendelkező személyzet határozza meg, a szivárgás ellenőrzését megkönnyítendő.
(4)
A szivárgás-ellenőrzés végrehajtása előtt a megfelelő képesítéssel rendelkező személyzetnek alaposan tanulmányoznia kell a rendszernyilvántartást és a korábbi jelentéseket, hogy a lehetséges korábbi problémákat meghatározzák.
(5)
A hatékonyság érdekében a szivárgás-ellenőrzés során a tűzvédelmi rendszer azon részeire kell összpontosítani, amelyeknél a legnagyobb a szivárgás valószínűsége.
(6)
Ha feltételezhető szivárgás, meg kell határozni a helyét, majd megszüntetni.
(7)
Az új rendszerek nem megfelelő üzembe helyezése megnövekedett szivárgásveszélyt jelent. Ennélfogva az újonnan üzembe helyezett rendszereken beüzemelésük után azonnal szivárgás-ellenőrzést kell végezni.
(8)
A javítás hatékonyságának érdekében a 842/2006/EK rendelet értelmében végrehajtott követő ellenőrzések során a rendszer korábban szivárgó és azzal szomszédos részeire kell összpontosítani.
(9)
Az ebben a rendeletben előírt intézkedések összhangban vannak a 2037/2000/EK európai parlamenti és tanácsi rendelet (2) 18. cikkének (1) bekezdése alapján létrehozott bizottság véleményével,
ELFOGADTA EZT A RENDELETET:
1. cikk
Tárgy és hatály
Ez a rendelet a 842/2006/EK rendelet értelmében megállapítja a működő és átmenetileg üzemen kívül helyezett, egy vagy több összekapcsolt tartályból és meghatározott helyen fennálló különösen nagy tűzveszély ellensúlyozására szolgáló kapcsolódó részekből álló helyhez kötött rendszerek (a továbbiakban: tűzvédelmi rendszerek) szivárgás-ellenőrzésére vonatkozó normákat.
Ez a rendelet a legalább 3 kg fluortartalmú üvegházhatású gázt tartalmazó tűzvédelmi rendszerekre alkalmazandó.
2. cikk
Rendszernyilvántartás
(1) Az üzemeltető a 842/2006/EK rendelet 3. cikkének (6) bekezdésében meghatározott nyilvántartásban (a továbbiakban: „rendszernyilvántartás”) feltünteti a nevét, postacímét és telefonszámát.
(2) A tűzvédelmi rendszerben található fluortartalmú üvegházhatású gázok mennyiségét fel kell tüntetni a rendszernyilvántartásban.
(3) Amennyiben a tűzvédelmi rendszerekben található fluortartalmú üvegházhatású gázok mennyiségét a gyártó műszaki leírása vagy a rendszer címkéje nem jelzi, az üzemeltetőnek biztosítania kell, hogy ezt a mennyiséget megfelelő képesítéssel rendelkező személyzet határozza meg.
3. cikk
Rendszernyilvántartás-ellenőrzés
(1) A szivárgás-ellenőrzés előtt a megfelelően képzett személyzet elvégzi a rendszernyilvántartás-ellenőrzést.
(2) Különösen figyelni kell többször előforduló rendellenességekkel vagy problémás területekkel kapcsolatos releváns információkra.
4. cikk
Szemrevételezés és kézi ellenőrzés
(1) A károk és a szivárgásra utaló jelek időben történő észlelése érdekében a megfelelően képzett személyzet szemrevételezi a kezelőelemeket, tartályokat, valamint a nyomás alatt levő alkatrészeket és csatlakozásokat.
(2) A tűzvédelmi rendszerben található fluortartalmú üvegházhatású gázok minden feltételezett szivárgását megfelelően képzett személyzet ellenőrzi.
(3) Ha a következő esetek bármelyike fennáll, feltételezhető a szivárgás:
a)
a rögzített szivárgásérzékelő-rendszer szivárgást jelez;
b)
a tartályban a hőmérséklethez igazított nyomás 10 %-nál többel csökken;
c)
a tartályban levő oltóanyag mennyisége 5 %-nál többel csökken;
d)
egyéb, anyagveszteségre utaló jelek.
(4) A nyomásmérőket és a súlyfigyelő berendezéseket a megfelelő működés érdekében évente egyszer ellenőrizni kell.
5. cikk
A szivárgás megszüntetése
(1) Az üzemeltető biztosítja, hogy a javítást vagy a készülék cseréjét az ehhez szükséges megfelelő képesítéssel rendelkező személy végzi.
(2) Az üzemeltető biztosítja, hogy újratöltés előtt végrehajtják a szivárgás-ellenőrzést.
6. cikk
Követő ellenőrzés
A 842/2006/EK rendelet 3.cikkének (2) bekezdésében előírt, megfelelő képesítéssel rendelkező személyzet által végzett követő ellenőrzések során a korábban szivárgó és megjavított, valamint az azokkal szomszédos területekre kell különös figyelmet fordítani, amennyiben a javítás során nyomást alkalmaztak.
7. cikk
Újonnan beszerzett rendszerekre vonatkozó követelmények
Az újonnan üzembe helyezett rendszereken beüzemelésük után azonnal szivárgás-ellenőrzést kell végezni.
8. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 18-án.